Source: https://beta.e-justice.europa.eu/19/HR/national_specialised_courts?LATVIA&action=printMS&clang=sk&member=1
Timestamp: 2019-11-12 12:09:01+00:00

Document:
V tejto časti nájdete prehľad špecializovaných súdov v Lotyšsku
Ústavný súd Lotyšskej republiky
Podľa Ústavy Lotyšskej republiky má Lotyšsko Ústavný súd, nezávislý súdny orgán, ktorý v rámci svojej pôsobnosti preskúmava súlad zákonov s Ústavou a posudzuje ostatné otázky, ktoré mu ustanovuje zákon. Ústavný súd môže vyhlásiť zákony a iné právne akty za neplatné.
Podľa článku 16 zákona o Ústavnom súde Ústavný súd prejednáva veci, ktorých predmetom je:
súlad zákonov s ústavou,
súlad medzinárodných dohôd podpísaných alebo uzatvorených Lotyšskom s Ústavou (aj pred tým, ako takéto dohody schváli Saeima [lotyšský parlament]),
súlad zákonov a nariadení alebo ich častí s právnymi predpismi vyššej právnej sily,
zákonnosť iných právnych aktov (okrem administratívnych aktov) Parlamentu (Saeima), vlády, prezidenta, predsedu parlamentu a premiéra,
zákonnosť vyhlášok, prostredníctvom ktorých ministri konajúci na základe splnomocnenia vlády pozastavili rozhodnutie prijaté miestnou radou,
súlad lotyšských vnútroštátnych právnych ustanovení s akýmikoľvek medzinárodnými dohodami uzatvorenými Lotyšskom, ktoré sú v súlade s ústavou.
Ústavný súd má sedem sudcov, ktorí sú zvolení väčšinovým hlasovaním v Parlamente (Saeima), t. j. minimálne 51 hlasmi. Traja sudcovia sú menovaní na návrh minimálne desiatich členov Parlamentu; dvaja na návrh vlády a dvaja na návrh pléna (valného zhromaždenia) Najvyššieho súdu. Kandidáti navrhnutí Najvyšším súdom musia byť vybraní spomedzi lotyšských sudcov.
Ústavný súd nemôže začať konanie z vlastnej iniciatívy; koná len na základe podnetu osôb oprávnených zo zákona. Podľa súčasnej právnej úpravy môže podnet na konanie podať:
prezident Lotyšskej republiky,
aspoň dvadsať poslancov Parlamentu,
Rada štátneho kontrolného úradu,
miestne rady,
ombudsman, ak inštitúcia alebo úradník, ktorý vydal napadnutý akt, v stanovenej lehote nenapraví chyby identifikované ombudsmanom,
súd prejednávajúci občiansku, trestnú alebo správnu vec,
sudca pozemkového registra pri evidencii nehnuteľného majetku a súvisiacich práv do pozemkového registra,
všetky fyzické alebo právnické osoby, ktorých základné práva stanovené v Ústave boli porušené,
Súdna rada (Tieslietu padome) v rámci jej zákonom predpísaných úloh.
Veci týkajúce sa ústavnosti zákonov, nariadení vlády a iných právnych aktov vlády, súladu ustanovení lotyšských vnútroštátnych právnych predpisov s medzinárodnými dohodami uzavretými Lotyšskom, ktoré sú v súlade s Ústavou, ústavnosti medzinárodných dohôd podpísaných alebo uzavretých Lotyšskom (do momentu ich ratifikácie Parlamentom), ako aj ústavnosti zákonov alebo nariadení alebo ich častí prejednáva Ústavný súd v pléne. Ak Ústavný súd nerozhodne inak, ostatné právne veci prejednáva kolégium zložené z troch sudcov.
Rozsudok Ústavného súdu je konečný a nadobúda právoplatnosť svojim vyhlásením. Rozsudok ústavného súdu a výklad, ktorý obsahuje, je záväzný pre všetky ústredné a miestne orgány štátnej správy (vrátane súdov), úradníkov, ako aj pre fyzické a právnické osoby.
Každé právne ustanovenie, o ktorom Ústavný súd zistí, že nie je v súlade s iným právnym ustanovením s vyššou právnou silou, sa považuje za neplatné odo dňa uverejnenia rozsudku Ústavného súdu, ak Ústavný súd neuvedie inak. Keď Ústavný súd zistí, že medzinárodná dohoda podpísaná alebo uzatvorená Lotyšskom nie je v súlade s ústavou, vláda musí bezodkladne prijať v súvislosti s dohodou príslušné opatrenia – zmena dohody, zrušenie platnosti, pozastavenie uplatňovania alebo odstúpenie.
Judikatúra Ústavného súdu (vyhľadávanie)
Áno, tento prístup je bezplatný.
Obsah databázy v skratke
Databáza obsahuje judikatúru Ústavného súdu Lotyšskej republiky.
Databáza a vyhľadávacie rozhranie sú k dispozícii v lotyštine a angličtine.
Posledná aktualizácia: 09/08/2017

References: súd 
 súd 
 súd 
 súd 
 súd 

súd 
 súd 
 súd 
 súd 
 súd 
 súd